สินเชื่อไตรมาส2ยังสดใส
ธนาคารแห่งประเทศไทย (ธปท.) ได้มีการคาดการณ์ถึงแนวโน้มสินเชื่อในระบบธนาคารพาณิชย์ในไตรมาส 2 ของปีนี้ยังคงมีแนวโน้มเติบโตดี แต่ยังจับตาหนี้เสียสินเชื่อส่วนบุคคล โดยเฉพาะสินเชื่อรถยนต์คันแรก
10 พ.ค. 2556

ธนาคารแห่งประเทศไทย (ธปท.) ได้มีการคาดการณ์ถึงแนวโน้มสินเชื่อในระบบธนาคารพาณิชย์ในไตรมาส 2 ของปีนี้ยังคงมีแนวโน้มเติบโตดี แต่ยังจับตาหนี้เสียสินเชื่อส่วนบุคคล โดยเฉพาะสินเชื่อรถยนต์คันแรก
อานุภาพ คูวินิชกุล ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) กล่าวว่า แนวโน้มการขยายตัวของสินเชื่อในไตรมาส 2 ปีนี้ยังน่าจะเติบโตได้ดีตามการขยายตัวของเศรษฐกิจ แม้ว่าสินเชื่อรวมในไตรมาสแรกที่ผ่านมาจะขยายตัวชะลอลงเหลือ 13.2% จาก 13.7% ในไตรมาส 4 ปีที่แล้ว 
อย่างไรก็ตาม หากแยกประเภทการเติบโตของสินเชื่อในช่วงไตรมาสแรกของปี 2556 พบว่า สินเชื่อธุรกิจขนาดใหญ่ขยายตัว 4.7% ชะลอลงจากไตรมาส 4 ปีที่แล้ว ที่โต 7% สินเชื่อผู้ประกอบการขนาดกลางและขนาดย่อม (เอสเอ็มอี) ขยายตัว 16.2% เพิ่มขึ้นจาก 14.1% ในไตรมาส 4 ปีที่แล้ว สินเชื่อธุรกิจขยายตัว 10.4% ชะลอลงเล็กน้อยจาก 10.6% และสินเชื่อเพื่อการอุปโภคบริโภคขยายตัว 20% ชะลอลงเล็กน้อยจาก 21.6% สะท้อนว่าสินเชื่อรวมขยายตัวจากสินเชื่อเอสเอ็มอีและสินเชื่ออุปโภคบริโภคเป็นสำคัญ 
“สินเชื่อธุรกิจขนาดใหญ่แม้จะชะลอลงจาก 7% เหลือ 4.7% แต่ไม่น่าห่วง เพราะมีโอกาสเติบโตได้ตามการลงทุนของรัฐที่มากขึ้นในอนาคต โดยเฉพาะการลงทุนโครงสร้างพื้นฐาน 2 ล้านล้านบาท โครงการลงทุนบริหารน้ำ 3.5 แสนล้านบาท”
อย่างไรก็ตาม การขยายตัวของสินเชื่อในระบบแบงก์อาจจะไม่ได้โตมากนัก สะท้อนจากยอดการลงทุนของภาคธุรกิจรวม 10.9 ล้านล้านบาท มียอดการระดมทุนในตลาดตราสารหนี้หรือออกหุ้นกู้ 1.1 ล้านล้านบาท ขณะที่ยอดคงค้างสินเชื่อทั้งระบบอยู่ที่ 9.8 ล้านล้านบาท เพราะภาคธุรกิจขนาดใหญ่หันไประดมทุนผ่านการออกหุ้นกู้มากขึ้น เนื่องจากมีต้นทุนที่ต่ำกว่า โดยเฉลี่ยหุ้นกู้อายุ 45 ปี ดอกเบี้ยอยู่ที่ 4% 
ด้านคุณภาพสินเชื่อก็อยู่ในเกณฑ์ดี โดยหนี้ไม่ก่อให้เกิดรายได้ (เอ็นพีแอล) ทั้งระบบอยู่ที่ 2.56 แสนล้านบาท หรือคิดเป็นเอ็นพีแอลต่อสินเชื่อรวมที่ยังไม่หักกันสำรอง (Goss NPL) 2.2% ของสินเชื่อรวม ลดลงจาก 2.3% ในไตรมาสก่อน ส่วนสัดส่วนเอ็นพีแอลสุทธิหลังหักสำรอง (Net NPL) คงที่อยู่ที่ 1% ของสินเชื่อรวมทั้งระบบ 9.8 ล้านล้านบาท 
ทั้งนี้ สินเชื่อเพื่อการอุปโภคบริโภคเป็นสินเชื่อที่มีสัดส่วนเอ็นพีแอลเพิ่มขึ้นจาก 1.9% เพิ่มเป็น 2% โดยสินเชื่อรถยนต์ (ลิสซิ่ง) ที่มีเอ็นพีแอลเพิ่มขึ้นมากที่สุด 1,700 ล้านบาท หรือเพิ่มจาก 1.15 หมื่นล้านบาท ในไตรมาส 4 ปีที่แล้ว เป็น 1.32 หมื่นล้านบาท ในไตรมาสแรกปีนี้ แต่ยังถือว่ามีสัดส่วนไม่มากเมื่อเทียบกับยอดสินเชื่อลิสซิ่งทั้งระบบ 8.7 แสนล้านบาท แต่ ธปท.ต้องติดตามอย่างใกล้ชิด 
สำหรับสินเชื่อที่อยู่อาศัยมีเอ็นพีแอลคงที่ 2.3% สินเชื่อบัตรเครดิตมีเอ็นพีแอลเพิ่มขึ้นเป็น 2.5% จาก 2% สินเชื่อบุคคลมีเอ็นพีแอลเพิ่มเป็น 2% จาก 1.9% และสินเชื่อรถยนต์มีสัดส่วนเอ็นพีแอลเพิ่มเป็น 1.5% จาก 1.4%
สำหรับกำไรสุทธิของระบบธนาคารพาณิชย์ในไตรมาสแรกปีนี้ เพิ่มเป็น 5.23 หมื่นล้านบาท เพิ่มขึ้นจากไตรมาสก่อนหน้า 33.5% ด้านฐานะเงินกองทุนยังแข็งแกร่ง โดยเงินกองทุนต่อสินทรัพย์เสี่ยง (บีไอเอส) ทั้งระบบเฉลี่ยอยู่ที่ 15.8%